ทียูเอฟคว้ารางวัลจัดการดีสุดในประเทศ
&#8220;ทียูเอฟ&#8221; คว้ารางวัลอันดับ 1&nbsp; ประเภทบริษัทขนาดกลางที่มีการบริหารจัดการดีที่สุดในประเทศไทย
6 พ.ค. 2553

“ทียูเอฟ” คว้ารางวัลอันดับ 1  ประเภทบริษัทขนาดกลางที่มีการบริหารจัดการดีที่สุดในประเทศไทย
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์   หรือทียูเอฟ ผู้ผลิตและส่งออกอาหารทะเลแช่แข็งและบรรจุกระป๋องรายใหญ่ของไทย เผยว่า บริษัทได้รับการจัดอันดับที่ดีที่สุดจากนิตยสารทางการเงินที่มีชื่อเสียงชั้นนำของเอเชีย FinanceAsia โดยล่าสุด ทียูเอฟได้รับการคัดเลือกให้เป็นอันดับ 1 ประเภทบริษัทขนาดกลางที่มีการบริหารจัดการดีที่สุดในประเทศไทย รวมทั้งยังได้รับการคัดเลือกให้เป็น 1 ในบริษัทไทยที่มีความดีเด่นทางด้านต่างๆ อีก 4 ประเภท คือ 1. บริษัทที่มีการบริหารจัดการดีเด่น 2. บริษัทที่ยึดมั่นในหลักธรรมาภิบาลดีเด่น 3. บริษัทที่มีความสัมพันธ์ต่อนักลงทุนดีเด่น และ 4. บริษัทที่มีนโยบายมั่นคงในการจ่ายเงินปันผล 
พร้อมกันนี้นายธีรพงศ์กล่าวว่า รู้สึกเป็นเกียรติและภาคภูมิใจเป็นอย่างมากที่ทียูเอฟเป็นบริษัทหนึ่งที่สามารถสร้างความไว้วางใจ และความเชื่อมั่นในผลการดำเนินงานให้เป็นที่ยอมรับแก่นักวิเคราะห์ และนักลงทุน ซึ่งตลอดเวลาที่ผ่านมา บริษัทได้ยึดหลักการบริหารและดำเนินงานบนพื้นฐานของความรอบคอบและรัดกุม รวมทั้งมีการวางกรอบนโยบายที่ชัดเจน และสามารถปรับให้เหมาะสมกับสถานการณ์ต่างๆ ที่เกิดขึ้น สร้างความยืดหยุ่นในการทำงาน เพื่อให้การทำงานในทุกภาคส่วนมีประสิทธิภาพอย่างสูงสุด 
นอกจากนี้นโยบายเรื่องการพัฒนาก็มีส่วนสำคัญต่อการทำธุรกิจ การพัฒนาคุณภาพสินค้าพร้อมๆ กับเพิ่มความหลากหลายของสินค้าโดยเฉพาะสินค้ามูลค่าเพิ่มอย่างต่อเนื่อง เพื่อสร้างอัตราการเติบโตของกำไรที่มากขึ้น ซึ่งจะยังช่วยให้ฐานรายได้ของบริษัทกระจายมากขึ้น ทำให้ช่วยลดความเสี่ยงจากความผันผวนของระบบเศรษฐกิจได้เป็นอย่างดี  ซึ่งสะท้อนให้เห็นจากอัตราการเติบโตที่ต่อเนื่องในทุกๆ ปี
สำหรับการจัดอันดับนี้ ดำเนินการโดยนิตยสาร FinanceAsia ซึ่งทำการสำรวจความคิดเห็นจากนักวิเคราะห์ และนักลงทุนต่างๆ ทั่วโลกกว่า 300 ราย เพื่อทำการคัดเลือกบริษัทระดับชั้นนำในประเทศไทยที่มีผลงานยอดเยี่ยมในแต่ละประเภทต่างๆ โดยมีทั้งหมด 9 ประเภท